再用前韻贈鹽城四士
作者：陳造
朝代：宋

paragraphs: 行李小槃薄，海西裨海東。
交情半新故，生世有遇逢。
從我二三子，草木臭味同。
業工畫眉嫵，飾此冰雪容。
高軒一再過，向我作春融。
陳侯犀一角，錦腸星斗胸。
章侯金百鍊，學派傳正宗。
楊侯較諸楊，朝墨收儁功。
王郎天地間，合侍明光宮。
我老一無可，短翼羣蜚中。
樽酒剪銀燭，詩錦佩奚童。
寬破十日留，文律得細窮。